Säteilytyön perehdytys ja käyttökoulutus kuvantamisen alueella

Uuden säteilytyöntekijän säteilynkäytön perehdytys on kaksivaiheinen.

Ensimmäisen vaiheen muodostaa tutustuminen palvelualueen säteilynkäytön ohjeisiin, joita ovat esim. säteilyturvallisuuslaatukäsikirja ja menettelyohjeet. Ensimmäisen vaiheen perehdytys annetaan uudelle tai pitkään poissa olleelle säteilytyöntekijälle. Tutustuminen tapahtuu kuvantamisen laatukoordinaattorin opastuksella (Oysin ulkopuolella apulaisosastonhoitajan). Aika sovitaan laatukoordinaattorin kanssa (puh. 53846). Dokumentit löytyvät Intranetistä (säteilyturvallisuusohjeet). Merkintä ensimmäisen vaiheen perehdytyksestä kirjataan koulutusjärjestelmään säteilytyöntekijän henkilökohtaiselle koulutuskortille (laatukoordinaattori kirjaa).

Toisen vaiheen muodostaa laite- ja osastokohtainen perehdytys, joka annetaan sekä uudelle työntekijälle että työpisteestä toiseen väliaikaisesti tai pysyvästi siirtyvälle säteilytyöntekijälle. Perehdytys aloitetaan välittömästi töihin saapumisen jälkeen modaliteettikohtaisen perehdytysoppaan mukaisesti (hoitohenkilökunta). Perehdyttäjänä toimii osastonhoitaja (vyp), nimetty vastuuhoitaja ja ko. työpisteessä työskentelevä säteilytyöntekijä osaamisensa mukaan. Erikoistuvien lääkäreiden ja fyysikoiden perehdytyksestä on erillinen opas.

Laite- ja osastokohtaisessa perehdytyksessä perehtyjä käy läpi modaliteettikohtaisessa perehdytysoppaassa määritellyt asiakokonaisuudet sekä perehdytyskortissa luetellut asiat osaamistasojen mukaisesti. Hoitohenkilöstön perehdytysmateriaalit löytyvät tasoittain jaoteltuna intranetistä. Erikoistuvan lääkärin perehdytys muodostuu työskentelystä erikoislääkärin ohjauksessa. Pääsääntöisesti erikoistuvat lääkärit vaihtavat työpistettä kuukausittain elinspesifisen jaon mukaisesti. Kuvantamisen palvelualueella säteilytyöntekijän perehdytykseen kuuluu Säteilysuojelun verkkokoulutuksen (SÄVe) ja Oppiportin säteilynkäyttökoulutusten suorittaminen. Radiologit ja fyysikot suorittavat SÄVe-verkkokurssin kaikki osiot viiden vuoden välein sekä röntgenhoitajat ja muu henkilöstö osin. Röntgentoiminnan hoitajat suorittavat SÄVen osiot 1 ja 2 sekä Oppiportin kurssit Säteily isotooppitoiminnassa, perustaso sekä Sädehoito, perustaso. isotooppitoiminnan hoitajat suorittavat SÄVen osiot 1–3 sekä Oppiportin kurssin Sädehoito, perustaso.

Perehdytyskortti (lokikirja) toimii todistuksena annetusta perehdytyksestä. Täytetty hoitohenkilökunnan perehdytyskortti säilytetään ns. isäntäröntgenosastolla osastonhoitajalla. Erikoistuvat lääkärit käyttävät erillistä lokikirjaa, johon kirjataan koko erikoistumisajan koulutus. Suoritetusta SÄVe koulutuksesta tulostetaan todistus, jonka perusteella esimies tai klinikkasihteeri kirjaa suorituksen koulutusjärjestelmään.

Käyttökoulutus annetaan uuden, uudistetun ja/tai eri röntgenosastolle siirretyn vanhan (kuvaus)laitteen osalta. Käyttökoulutukset merkitään koulutusjärjestelmään säteilytyöntekijän henkilökohtaiselle koulutuskortille. Uuden laitteen käyttökoulutuksen antaa laitevalmistajan/myyjän järjestämä käyttökouluttaja. Hänen edellytetään käyttävän kirjallista koulutussuunnitelmaa, joka sisältää käsiteltävät asiat ja koulutuksen etenemisen vaiheet. Koulutussuunnitelma toimii kouluttajan ja koulutettavan allekirjoituksin varustettuna todistuksena annetusta koulutuksesta. Käyttökoulutuksen saaneet kouluttavat lisää henkilökuntaa em. koulutussuunnitelman mukaisesti.